Tiho, o tiho govori mi jesen…

Jesen, rujan, poslijepodne, dom.

Sjedim za stolom i gledam u knjigu. Na trenutak, pozornost mi privuče svjetlost koja dopire kroz prozor. Sunce je pobjeglo oblacima. Odlučih izaći van. Uzimam knjigu, obuvam tenisice i vežem vestu oko struka. Otvaram vrata. Do mene dopire slaba svjetlost bez topline. Izlazim iz dvorišta. Cesta je puna kamenčića koje je donijela jučerašnja kiša sa stare ceste što vodi do vinograda. Krećem. Hodam po prvom brijegu, onom najstrmijem i najtežem za proći. Oko njega ~~se~~ obavija se drveće i grmlje. Lišće je poprimilo novu boju, a neko je već i otpalo. Prolazim kroz zarasli tunel bilja i ugledam jesen. Blagi južni vjetar ljulja mi kosu dok zadivljeno promatram igru zelene, crvene, smeđe i žute boje. Polja su puna kukuruza spremnih za kuhanje u loncu ili pečenje na vatri. Vinogradi su rodni, puni sočnih bobica. Nastavljam put. Pomno proučavam svaki detalj jer znam da će već sutra sve biti drugačije. Vidim dva vrapca kako lete po zraku. Čujem njihov govor koji zvuči kao jesenja pjesma s instrumentalnom pratnjom u podlozi: šumom lišća i vjetra. Došla sam do naše vikendice. Sjedam na klupicu i promatram zalazak sunca. Ispremiješale su se nijanse svih duginih boja. Otvaram knjigu i uranjam u svijet mašte. Čitam, vrijeme leti. Smračilo se. Žurim kući jer su se stvorili tamni oblaci sive boje. Na lice mi se spustila prva kap. Kiša je počela padati sve jače, moram trčati. Vrlo brzo stigla sam do svoje kuće. Odjenula sam mekanu pidžamu i legla u krevet.

Zaklopila sam oči i prisjećala se svih slika koje mi je jesen danas pokazala.

Franka Malović Halapa, 7. c